პროექტი
საქართველოს კანონი
ზოგიერთ საკანონმდებლო აქტში ცვლილებებისა და დამატებების შეტანის თაობაზე

მუხლი 1. 
საქართველოს კანონში „საქართველოს ზოგადი ადმინისტრაციული კოდექსში“ შეტანილ იქნეს შემდეგი ცვლილებები და დამატებები:
1. 27-ე მუხლს დაემატოს შემდეგი შინაარსის „ლ“ქვეპუნქტი:
„სარეკლამო ხარჯი – ნებისმიერი ხარჯი, რომელიც დაკავშირებულია საქართველოს კანონმდებლობით განსაზღვრული ყველა სახის რეკლამის წარმოებასთან, განთავსებასა თუ გავრცელებასთან.“
2. კოდექსს დაემატოს შემდეგი შინაარსის 331 მუხლი:
„331 მუხლი. სარეკლამო ხარჯების საჯაროობა.
1. ადმინისტრაციული ორგანოს სარეკლამო ხარჯების შესახებ ინფორმაცია უნდა შეიცავდეს მონაცემებს დროის რა პერიოდში რა სახის ფინანსური ხარჯი გაწია ადმინისტრაციულმა ორგანომ და ასევე ინფორმაცია რეკლამის მწარმოებლის, განმათავსებლისა და გამავრცელებლის შესახებ.
2. საჯაროობის უზრუნველყოფის მიზნით ადმინისტრაციული ორგანო ვალდებულია წელიწადში ოთხჯერ, მაგრამ არა ნაკლებ კვარტალში ერთხელ საკუთარ ვებგვერდზე გამოაქვეყნოს ინფორმაცია რეკლამის წარმოების, განთავსებისა და გავრცელების შესახებ იმ შემთხვევაშიც თუ ადმინისტრაციულმა ორგანომ რეკლამის წარმოების, განთავსების ან გავრცელებასთან დაკავშირებით საქართველოს კანონმდებლობით დადგენილი ფინანსური შეღავათებით ისარგებლა. 
3. ადმინისტრაციული ორგანო ვალდებულია ასევე ინფორმაცია სარეკლამო ხარჯების თაობაზე წელიწადში ოთხჯერ, მაგრამ არა ნაკლებ კვარტალში ერთხელ მიაწოდოს საქართველოს კომუნიკაციების ეროვნულ კომისიას, რომელიც თავის მხრივ უზრუნველყოფს აღნიშნული ინფორმაციის საკუთარ ვებგვერდზე განთავსებას და საჯარო ხელმისაწვდომობას.
4. საარჩევნო წელს პირველი იანვრიდან ადმინისტრაციული ორგანო ვალდებულია არანაკლებ თვეში ერთხელ, ხოლო არჩევნების დანიშვნის დღიდან არანაკლებ კვირაში ორჯერ ამ მუხლით დადგენილი ინფორმაცია საქართველოს კომუნიკაციების ეროვნულ კომისიას წარუდგინოს და განათავსოს საკუთარ  ვებ-გვერდზე, თავის მხრივ საქართველოს კომუნიკაციების ეროვნული კომისია ვალდებულია მიღებული ინფორმაცია დაუყოვნებლივ განათავსოს საკუთარ ვებ-გვერდზე.

3. კოდექსს დაემატოს შემდეგი შინაარსის 2091 მუხლი:
„2091 მუხლი. სარეკლამო ხარჯების საჯაროობის წესის დარღვევა.
ადმინისტრაციული ორგანოს მიერ ამ კოდექსის 331 მუხლით გათვალისწინებული ვალდებულების დარღვევა ნებისმიერი პირის მიმართვის საფუძველზე სასამართლოს მიერ -
გამოიწვევს ადმინისტრაციული ორგანოს უფლებამოსილი პირის დაჯარიმებას 1 500 ლარის ოდენობით.“

მუხლი 2. 
საქართველოს კანონში „სახელმწიფო შესყიდვების შესახებ“ შეტანილ იქნეს შემდეგი ცვლილებები და დამატებები:

1. 1-ლი მუხლის 31 პუნქტის „ლ“ ქვეპუნქტი ამოღებულ იქნას.

მუხლი 3. 
საქართველოს კანონში „რეკლამის შესახებ“ შეტანილ იქნეს შემდეგი ცვლილებები და დამატებები:
1. კანონს დაემატოს შემდეგი შინაარსის 151 მუხლი:
„151. ადმინისტრაციული ორგანოს მიერ მაუწყებლის მომსახურების შესყიდვა.
საქართველოს ზოგადი ადმინისტრაციული კოდექსით განსაზღვრული ადმინისტრაციული ორგანო უფლებამოსილია „სახელმწიფო შესყიდვების შესახებ“ საქართველოს  კანონის შესაბამისად და მხოლოდ იმ შემთხვევაში, თუ ეს გათვალისწინებულია ადმინისტრაციული ორგანოს ბიუჯეტის ცალკე მუხლით, შეისყიდოს მედია საშუალების მომსახურება მხოლოდ სოციალური რეკლამისა და საზოგადოებისათვის მნიშვნელოვანი არაპოლიტიკური ინფორმაციის (ინფორმაცია ამინდის, გარემოს, გზებისა და ქუჩების მდგომარეობის, სატრანსპორტო კვანძების, ადმინისტრაციული ორგანოს მომსახურების შესახებ და სხვა მსგავსი ინფორმაცია) გავრცელების მიზნით. ამასთან, თითოეული ფასიანი სოციალური რეკლამისა და ინფორმაციის ხანგრძლივობა 90 წამს არ უნდა აღემატებოდეს.“

მუხლი 4. 
„მაუწყებლობის შესახებ“ საქართველოს კანონში (საქართველოს საკანონმდებლო მაცნე, N5, 18.01.2005, მუხ. 19) შეტანილ იქნეს შემდეგი ცვლილებები და დამატებები:

1. მე-2 მუხლის ჰ7 ქვეპუნქტი ჩამოყალიბდეს შემდეგი რედაქციით:
„სოციალური რეკლამა – საზოგადოებრივი სიკეთის ხელშეწყობისა და საქველმოქმედო მიზნების მიღწევისაკენ მიმართული რეკლამა, რომელიც არ არის არც კომერციული და არც წინასაარჩევნო რეკლამა და არ შეიცავს საქართველოს მთავრობის, სამთავრობო დაწესებულების, საქართველოს ადმინისტრაციული ორგანოს ან სხვა სახელმწიფო დეწესებულების, იურიდიული ან ფიზიკური პირის, აგრეთვე მათ მიერ შესრულებული სამუშაოების, მიღწეული წარმატებებისა და გაწეული მომსახურების რეკლამას. სოციალურ რეკლამაში     არ უნდა მონაწილეობდეს საარჩევნო კოდექსით განსაზღვრული პოლიტიკური თანამდებობის პირი, საჯარო სამსახურში მთავარი ან წამყვანი საჯარო თანამდებობის პირი, პოლიტიკური პარტიის თანამდებობის პირი, აგრეთვე მასში არ უნდა იქნეს გამოყენებული საარჩევნო სუბიექტობის კანდიდატი, საარჩევნო სუბიექტი ან მისი რიგითი ნომერი.“

2. კანონის მე-3 მუხლის პირველი პუნქტი ჩამოყალიბდეს შემდეგი რედაქციით:
„1. მაუწყებლობის სფეროში კანონმდებლობას შეადგენს საქართველოს კონსტიტუცია, საქართველოს საერთაშორისო ხელშეკრულებები, საქართველოს ორგანული კანონი „საქართველოს საარჩევნო კოდექსი“, ეს კანონი, „დამოუკიდებელი ეროვნული მარეგულირებელი ორგანოების შესახებ“ საქართველოს კანონები, სხვა საკანონმდებლო და კანონქვემდებარე ნორმატიული აქტები.“

3. კანონის მე-5 მუხლის მე-3 პუნქტის „თ“ ქვეპუნქტი ჩამოყალიბდეს შემდეგი რედაქციით:
„თ) მავნე ზეგავლენისაგან არასრულწლოვანთა დაცვის შესახებ და რეკლამის შესახებ საკანონმდებლო აქტების შესრულებაზე ზედამხედველობა და კონტროლი;“

4. მე-40 მუხლის შემდეგ დაემატოს შემდეგი შინაარსის 401 მუხლი:
„მუხლი 401.  საკაბელო ქსელით მაუწყებლობის ტრანზიტი

1. საქართველოს საზოგადოებრივ მაუწყებელს, სათემო მაუწყებელს, ან/და საერთო სატელევიზიო მაუწყებლობის ლიცენზიის მქონე პირს, რომელიც სიხშირული სპექტრის ან ტელე- ან რადიოსამაუწყებლო თანამგზავრული სისტემების მიწისზედა სადგურების მეშვეობით მაუწყებლობს („სავალდებულო ტრანზიტის უფლების მქონე პირი“), შეუძლია წერილობით მოსთხოვოს „ელექტრონული კომუნიკაციების შესახებ“ საქართველოს კანონის მე-2 მუხლის „ვ“ ქვეპუნქტით განსაზღვრულ ავტორიზებულ პირს, რომელიც ახორციელებს იმავე კანონის მე-2 მუხლის „ჰ45“ ქვეპუნქტით განსაზღვრულ მაუწყებლობის ტრანზიტს სავალდებულო ტრანზიტის უფლების მქონე პირის მომსახურების ზონაში, განახორციელოს სავალდებულო ტრანზიტის უფლების მქონე პირის სატელევიზიო სიგნალის ტრანზიტი („სავალდებულო ტრანზიტი“).
2. ამ მუხლის პირველ პუნქტში აღნიშნული ავტორიზებული პირი ვალდებულია, შეასრულოს სავალდებულო ტრანზიტის მოთხოვნა მისი წარდგენიდან 15 დღის ვადაში. სავალდებულო ტრანზიტის ვალდებულება ძალაშია სავალდებულო ტრანზიტის წერილობითი მოთხოვნის ავტორიზებული პირისთვის ჩაბარებიდან სამი წლის განმავლობაში. სავალდებულო ტრანზიტის მოთხოვნა შეიძლება განახლდეს მომდევნო სამწლიანი ვადით. 
3. სავალდებულო ტრანზიტის მოთხოვნის უფლების მქონე პირს, გარდა საქართველოს საზოგადოებრივი მაუწყებლისა და სათემო მაუწყებლისა, უფლება არა აქვს, მოითხოვოს სავალდებულო ტრანზიტი, თუ იგი თავისი სიგნალის ტრანზიტისათვის საფასურს ითხოვს. ავტორიზებულ პირს არა აქვს მაუწყებლობის ტრანზიტის განხორციელების უფლება, თუ იგი არ გადაიხდის ტრანზიტისათვის მოთხოვნილ საფასურს. საზოგადოებრივ მაუწყებელსა და სათემო მაუწყებელს არა აქვთ მაუწყებლობის ტრანზიტის საფასურის მოთხოვნის უფლება.
4. ტრანზიტის საფასურის მოთხოვნის შემთხვევაში სატრანზიტო სიგნალის მფლობელ მაუწყებელსა და მაუწყებლობის ტრანზიტის განმახორციელებელ ავტორიზებულ პირს შორის იდება ხელშეკრულება ფასიანი ტრანზიტის თაობაზე. ასეთი ფასიანი ტრანზიტის ხელშეკრულების თითოეული მხარე ვალდებულია დაუყოვნებლივ ატვირთოს ფასიანი ხელშეკრულება თავის ვებგვერდზე და დაუყოვნებლივ გასცეს ასეთი ხელშეკრულების ასლი ნებისმიერ პირს, რომელიც მას ამის თაობაზე წერილობით მიმართავს.
5. ფასიანი ტრანზიტის შემთხვევაში სატრანზიტო სიგნალის მფლობელი მაუწყებელი და მაუწყებლობის ტრანზიტის განმახორციელებელი ავტორიზებული პირი ვალდებულნი არიან კეთილსინდისიერად წარმართონ მოლაპარაკებები ფასიანი ტრანზიტის ხელშეკრულების დასადებად. კეთილსინდისიერების მოთხოვნა არ ჩაითვლება შესრულებულად, თუ რომელიმე მხარე:
ა) დაუსაბუთებელ უარს აცხადებს ფასიანი ტრანზიტის შესახებ მოლაპარაკებაში მონაწილეობის მიღებაზე;
ბ) აშკარად აჭიანურებს მოლაპარაკებებს ფასიანი ტრანზიტის შესახებ;
გ) ითხოვს შეუსაბამოდ მაღალ ან დაბალ ტრანზიტის საფასურის იმ საფასურთან შედარებით, რომელსაც იგივე მაუწყებელი სხვა ავტორიზებული პირებისაგან ითხოვს. შეუსაბამობა არსებობს იმ შემთხვევაში, თუ განსხვავება სხვა მაუწყებლებისგან მოთხოვნილ საფასურთან შედარებით 10%-ს აღემატება;
დ) აყენებს ფასიანი ტრანზიტის სხვა ისეთ პირობას, რომლებიც მეორე მხარეს აშკარად დისკრიმინაციულ მდგომარეობაში აყენებს სამაუწყებლო ან ფასიანი ტრანზიტის ბაზრის სხვა სუბიექტებთან შედარებით;
ე) მოითხოვს მეორე მხარისგან, არ დადოს რაიმე სახის გარიგება სამაუწყებლო ან ფასიანი ტრანზიტის ბაზრის სხვა სუბიექტებთან;
ვ) დაუსაბუთებელ უარს აცხადებს ფასიანი ტრანზიტის პირობების შესახებ მეორე მხარის წინადადებების განხილვაზე;
ზ) დებს მესამე პირთან ისეთ გარიგებას, რომლის ერთ-ერთ პირობას წარმოადგენს ამ მხარის ვალდებულება, არ დადოს ფასიანი ტრანზიტის ხელშეკრულება რომელიმე სხვა პირთან.
6. რომელიმე მხარის მიერ ამ მუხლის მე-6 პუნქტის დარღვევის შემთხვევაში, მეორე მხარეს შეუძლია სარჩელით მიმართოს განსჯად სასამართლოს და მოითხოვოს, როგორც ფასიანი ხელშეკრულების დადება, ისე მიყენებული ზიანის ანაზღაურება. 
7. სავალდებულო ან ფასიანი ტრანზიტის შემთხვევაში მაუწყებლობის ტრანზიტის განმახორციელებელი ავტორიზებული პირი ვალდებულია მაუწყებლობის ტრანზიტი განახორციელოს უცვლელი სახით და სატრანზიტო სიგნალის მფლობელი მაუწყებლისათვის მისაღები ხარისხით. 
8. მაუწყებელს, რომლის მაუწყებლობის ტრანზიტიც ხორციელდება სავალდებულო ან ფასიანი ტრანზიტის საფუძველზე, შეუძლია მოითხოვოს საავტორო უფლებების დაცვა „საავტორო და მომიჯნავე უფლებების შესახებ“ საქართველოს კანონის შესაბამისად და საქართველოს სამოქალაქო საპროცესო კოდექსით დადგენილი წესით.“

5. 63-ე მუხლის მე-3 პუნქტი ჩამოყალიბდეს შემდეგი რედაქციით:
„ლიცენზიის მფლობელი პასუხს არ აგებს სოციალური რეკლამის შინაარსზე. სოციალური რეკლამის შინაარსზე პასუხისმგებლობა კანონმდებლობით დადგენილი წესით ეკისრება რეკლამის დამკვეთს“.
6. 65-ე მუხლს დაემატოს მე-3 პუნქტი:
„3. ტელე ან რადიო მაუწყებლის ეთერში სოციალური რეკლამის განთავსება უნდა მოხდეს საქართველოს კომუნიკაციების ეროვნული კომისიის მიერ მისთვის სოციალური რეკლამის სტატუსის მინიჭების შემდეგ. აღნიშნულის თაობაზე კომისიაში განაცხადს წარადგენს რეკლამის დამკვეთი. კომისია 15 სამუშაო დღის ვადაში იღებს გადაწყვეტილებას ვიდეო ან აუდიო რგოლისათვის სოციალური რეკლამის სტატუსის მინიჭების შესახებ ან სტატუსის მინიჭებაზე უარის თქმის თაობაზე.	
4. ტელე ან რადიო მაუწყებელი ვალდებულია, საკუთარ ვებგვერდებზე გამოაქვეყნოს ინფორმაცია სოციალური რეკლამების განთავსების შესახებ. ინფორმაცია უნდა შეიცავდეს მონაცემებს განმცხადებლის შესახებ, განცხადების წარდგენის თარიღს, სოციალური რეკლამის შინაარსს, განთავსების თარიღს და ხანგრძლივობას ან განთავსებაზე უარის თქმის საფუძველს.  
5. მაუწყებელს არ აქვს უფლება დაუსაბუთებელი უარი უთხრას განმცხადებელს (რეკლამის დამკვეთს) სოციალური რეკლამის განთავსების თაობაზე“.   

7. კანონის 76-ე მუხლს დაემატოს 30-ე პუნქტი და ჩამოყალიბდეს შემდეგი რედაქციით:
„30. ამ კანონის 401 მუხლის მე-3 - მე-6 პუნქტების დებულებების მიუხედავად, ავტორიზებულ პირს, რომელიც ახორციელებს მაუწყებლობის ტრანზიტს, 2014 წლის 1 იანვრამდე შეუძლია უფასოდ, შესაბამისი მაუწყებლის ნებართვის გარეშე, განახორციელოს ამ მუხლის პირველ პუნქტში მითითებული სავალდებულო ტრანზიტის უფლების მქონე პირის მაუწყებლობის ტრანზიტი.“


მუხლი 5. 
„ელექტრონული კომუნიკაციების შესახებ“ საქართველოს კანონში (საქართველოს საკანონმდებლო მაცნე, N26, 06.06.2005,  მუხ. 175) შეტანილ იქნეს შემდეგი ცვლილებები და დამატებები:
1. მე-2 მუხლის „ჰ45“ ქვეპუნქტი ჩამოყალიბდეს შემდეგი რედაქციით:
„ჰ45) მაუწყებლობის ტრანზიტი – ავტორიზებადი საქმიანობა, რომელიც მოიცავს პირის მიერ მაუწყებლისაგან „საავტორო და მომიჯნავე უფლებების შესახებ“ საქართველოს კანონის საფუძველზე მიღებული ტელე- ან რადიოარხის უცვლელი სახით (ტელე- ან რადიოპროგრამებში სარედაქციო ცვლილებების შეტანის გარეშე) გადაცემასა და ბოლო მომხმარებლისათვის მიწოდებას საერთო სარგებლობის ელექტრონული საკომუნიკაციო ქსელებისა და საშუალებების გამოყენებით, “მაუწყებლობის შესახებ” საქართველოს კანონის 401 მუხლით დადგენილი წესით.“

2. მე-19 მუხლის მე-2 პუნქტის “ა” ქვეპუნქტი ჩამოყალიბდეს შემდეგი რედაქციით:
„ა) სრულად და მოთხოვნილ ვადაში მიაწოდოს კომისიას ამ კანონითა და კომისიის ნორმატიული აქტებით განსაზღვრული ამოცანებისა და ფუნქციების შესრულებასთან დაკავშირებით მოთხოვნილი ინფორმაცია თავისი საქმიანობის შესახებ, მათ შორის, ფინანსურ-ეკონომიკური დოკუმენტაცია, მისი კონფიდენციალურობის მიუხედავად. კომისიამ უნდა დაიცვას კონფიდენციალურობა მიწოდებული ინფორმაციისა, რომელიც ითვლება კომერციულ ან პირად საიდუმლოებად საქართველოს ზოგადი ადმინისტრაციული კოდექსის თანახმად. განზოგადებული ინფორმაცია მომსახურების ბაზრის თაობაზე, ასევე მონაცემები აბონენტთა რაოდენობის, ტრაფიკის, მიღებული შემოსავლებისა და გაწეული ხარჯების შესახებ არ შეიძლება იყოს კონფიდენციალური. ავტორიზებული პირის მიერ არასწორი ან არასრული ინფორმაციის მიწოდება ითვლება ინფორმაციის მიუწოდებლობად.“


მუხლი 6. 
საქართველოს კანონში „კონტროლის პალატის შესახებ“ შეტანილ იქნეს შემდეგი ცვლილებები და დამატებები:

1. მე-6 მუხლს დაემატოს შემდეგი შინაარსის „გ“ ქვეპუნქტი:

„გ) უფლებამოსილია მხარჯავი დაწესებულების მიერ საქართველოს კანონმდებლობით დადგენილი უფლებამოსილების განხორციელებისას დარღვევის შესახებ დასაბუთებული ინფორმაციის მიღების შემთხვევაში გადაამოწმოს მიღებული ინფორმაცია და მიიღოს გადაწყვეტილება საბიუჯეტო სახსრების ხარჯვის შეჩერების შესახებ.“


მუხლი 7. 
საქართველოს კანონში „საბიუჯეტო კოდექსი“ შეტანილ იქნეს შემდეგი ცვლილებები და დამატებები:

1. 28-ე მუხლს დაემატოს შემდეგი შინაარსის 11 და12 ნაწილები:

„11. საქართველოს პრეზიდენტის და საქართველოს მთავრობის სარეზერვო ფონდებიდან ხარჯვა უნდა განხორციელდეს მხოლოდ ფორს–მაჟორული შემთხვევების შედეგების აღმოსაფხვრელად.
12. აკრძალულია საქართველოს პრეზიდენტის და საქართველოს მთავრობის ფონდებიდან მხარჯავ დაწესებულებებზე გაცემული თანხების აღნიშნული ფონდების ანგარიშზე აღდგენა მას შემდეგ რაც კვარტალური განწერით ან სახელმწიფო ბიუჯეტის კანონის ცვლილებით შეივსება ამ მხარჯავი დაწესებულებების ასიგნებები.“


2. 29-ე მუხლს დაემატოს შემდეგი შინაარსის 31 ნაწილი:

„31. აკრძალულია საქართველოს რეგიონებში განსახორციელებელი პროექტების ფონდებიდან მხარჯავ დაწესებულებებზე გაცემული თანხების აღნიშნული ფონდების ანგარიშზე აღდგენა მას შემდეგ რაც კვარტალური განწერით ან სახელმწიფო ბიუჯეტის კანონის ცვლილებით შეივსება ამ მხარჯავი დაწესებულებების ასიგნებები.“


3. 29-ე მუხლის მე-4 ნაწილი ჩამოყალიბდეს შემდეგი რედაქციით:

„4. თუ საქართველოს რეგიონებში განსახორციელებელი პროექტების ფონდიდან გამოსაყოფი თანხა არ აღემატება 100 000 ლარს, საქართველოს ფინანსთა მინისტრის წარდგინებით საქართველოს პრემიერ-მინისტრი უფლებამოსილია მიიღოს გადაწყვეტილება თანხის გამოყოფის თაობაზე მხოლოდ ბუნებრივი კატაკლიზმების ან სხვა კატასტროფების იმ შედეგების აღმოსაფხვრელად, რაც გადაუდებელ აუცილებლობას წარმოადგენს.“


მუხლი 8. 
საქართველოს კანონში „საქართველოს საგადასახადო კოდექსში“ შეტანილ იქნეს შემდეგი ცვლილებები და დამატებები:

1. 168-ე მუხლის მე-2 ნაწილს დაემატოს შემდეგი შინაარსის „ო1“ ქვეპუნქტი:
„ო1) საქართველოს მაუწყებლობის ლიცენზიის მფლობელის მიერ საქართველოს საარჩევნო კოდექსის მიხედვით განსაზღვრული საარჩევნო სუბიექტის/სუბიექტობის კანდიდატისთვის სარეკლამო დროის მიყიდვა პოლიტიკური/წინასაარჩევნო რეკლამის/აგიტაციის განთავსების მიზნით არჩევნების დანიშვნის დღიდან არჩევნების საბოლოო შედეგების ოფიციალურ გამოქვეყნებამდე დროის პერიოდში.“.


მუხლი 9.  

ამ კანონის ამოქმედებიდან 2 კვირის ვადაში ტელე და რადიო მაუწყებლებმა საქართველოს კომუნიკაციების ეროვნულ კომისიას წარუდგინონ ინფორმაცია მათთან ამ კანონის ამოქმედებამდე განთავსებული სოციალური რეკლამების შესახებ. კომისია 15 სამუშაო დღის ვადაში იღებს გადაწყვეტილებას ვიდეო ან აუდიო რგოლისათვის სოციალური რეკლამის სტატუსის მინიჭების შესახებ ან სტატუსის მინიჭებაზე უარის თქმის თაობაზე.


მუხლი 10. 

ეს კანონი ამოქმედდეს გამოქვეყნებისთანავე.


